b"\n_START_ARTICLE_\nDistricte de Purnia\n_START_SECTION_\nAntiguitat\n_START_PARAGRAPH_\nTradicionalment el riu Mahananda era considerat el l\xc3\xadmit de la colonitzaci\xc3\xb3 \xc3\xa0ria i la hist\xc3\xb2ria del districte comen\xc3\xa7a amb les lluites entre els habitants locals i els invasors occidentals. Segons el Mahabharata el Mahananda formava el l\xc3\xadmit entre el regne d'Anga a l'oest i Pundra o Paundravardhana (el pa\xc3\xads dels pods amb capital a Mahastan) al districte de Bogra. En temps de Buda al segle VI aC el territori va passar a _NEWLINE_Bimbisara, rei de Magadha i sembla que ja no va recuperar la independ\xc3\xa8ncia; en endavant la seva hist\xc3\xb2ria va lligada a l'imperi de Magadha i despr\xc3\xa9s als guptes que amb Samudragupta (vers 340) es van estendre cap a Kamarupa (Assam) i Samatata (Bengala Oriental); l'imperi gupta fou destru\xc3\xaft per la invasi\xc3\xb3 dels huns heftalites i Purnia va passar a mans de Baladitya, rei de Magadha, que estava aliat a altres reis entre els quals Yasadharman de l'\xc3\x8dndia central; els aliats van derrotar i capturar al rei Mihirakula. M\xc3\xa9s tard aquest rei va matar al fill de Vajra i n\xc3\xa9t de Baladitya i va extingir la casa reial dels Duttess de Pundravardhana. Butivarman de Kamarupa possiblement va liquidar als guptes a la regi\xc3\xb3 de Pundra-Vardhana al segle VI. Un relat sobre aquesta regi\xc3\xb3 es troba en les notes del pelegri xin\xc3\xa8s Hiuen Tsian (Yuan-Chwang), que la va visitar el 640.\n_START_SECTION_\nEdat mitjana\n_START_PARAGRAPH_\nA l'inici del segle VII sembla que la zona estava sota control de Sasanka, rei d'Aauda (que dominava Bihar i Bengala central), hinduista i enemic dels budistes, que va destruir l'arbre sagrat de Bodh Gaya i va trencar la pedra on estaven marcades les petjades de Buda a Pataliputra, i va perseguir als monjos budistes fins al Nepal. Harsha, l'emperador budista del segle VII (606-647), va combatre a Sasanka, i el 620 el va derrotar; a la mort d'Harsa el 647 el seu imperi es va desmembrar i Purnia va passar probablement a Magadha on regnava Adityasena._NEWLINE_Al segle IX va governar a Pundra i Anga la dinastia Pala i segurament d'aquest per\xc3\xadode \xc3\xa9s el mon\xc3\xb2lit trobat a la factoria de Darara a l'oest del districte. Al comen\xc3\xa7ament del segle XIII la part sud del districte brit\xc3\xa0nic (el que avui \xc3\xa9s el districte de Purnia) hauria format part dels dominis de Lakshman Sena que tenia capital a Nadia, fins que fou conquerit per Muhammad-i-Bakhtyar Khilji al final del segle XII.\n_START_SECTION_\nImperi Mogol\n_START_PARAGRAPH_\nAl segle XVI fou part de l'Imperi Mogol formant un districte perif\xc3\xa8ric (Sankar Tejpur dins la suba de Bengala), del qual els ingressos es gastaven protegint la zona dels atacs de les tribus salvatges del nord i est. Al comen\xc3\xa7ar el segle XVII va ser nomenat un fawjdar o governador militar amb t\xc3\xadtol de nawab, reunint en la seva persona els deures militars de protecci\xc3\xb3 de la frontera i el dret de recaptaci\xc3\xb3; en aquest temps el punt m\xc3\xa9s al nord de la frontera era a Jalalgarh a pocs km al nord de la ciutat de Purnia; el primer fawjdar foi Ostwal Khan. Des de 1722 el territori fou governat pel nawab Saif Khan, el m\xc3\xa9s gran dels nawabs locals, que va estendre el territori pels quatre costats i va expulsar als nepalesos a 50 km al nord, a la moderna frontera, conquerint la pargana de Dharampur a l'oest del Kosi, quedant inclosa al sarkar de Monghyr. Un dels seus successors, Shaukat Jang, cos\xc3\xad de Sraj al-Daula, es va guanyar l'enemistat dels que havien servit a l'anterior nawab i l'odi del poble; entre els seus partidaris hi havia el futur nawab Mir Jafar Khan que va anar a Purnia i va donar informes de mala administraci\xc3\xb3 de Siraj, i va demanar a Shaukat de marxar a Murshidabad i prendre el poder, cosa que de fet Sgaukat desitjava. Va esclatar la guerra per\xc3\xb2 Siraj al-Daula, envalentit despr\xc3\xa9s de la conquesta de Calcuta i la tragedia del Forat Negre, va marxar r\xc3\xa0pidament a Purnia (1757) per anticipar-se a l'atac i va obtenir una notable vict\xc3\xb2ria a Nawabganj en part per la incapacitat de Shaukat Khan, que va morir a la lluita despr\xc3\xa9s de nom\xc3\xa9s 9 mesos al poder. Siraj va entrar a Purnia dos dies despr\xc3\xa9s; es van nomenar governadors militars provisionals\n_START_SECTION_\nEl districte dins l'\xc3\x8dndia independent\n_START_PARAGRAPH_\nFins al 1951 la superf\xc3\xadcie era propera als 13.000\xc2\xa0km\xc2\xb2 (12.934\xc2\xa0km\xc2\xb2 el 1901 i 12.784\xc2\xa0km\xc2\xb2 el 1951). El 1951 quan tenia una poblaci\xc3\xb3 de 2.525.231 habitants, es va separar el districte de Katihar quedant redu\xc3\xaft el districte a 7.943\xc2\xa0km\xc2\xb2. El 1990 es van separar dos nous districtes: el districte d'Araria i el districte de Kishanganj, quedant redu\xc3\xaft (despr\xc3\xa9s d'uns ajustos) als 3.229\xc2\xa0km\xc2\xb2 actuals."